Tom Mathisen & Herodes Falsk

Tom Mathisen & Herodes Falsk er en norsk musikk- og humorduo som ble dannet av de tidligere Prima Vera-medlemmene Tom Mathisen og Herodes Falsk etter bruddet med Jahn Teigen i 1984.

Historien
Herodes Falsk ga i 1984 ut sitt første soloalbum Born in Drammen, som har et cover som er nesten identisk med Bruce Springsteens Born in the U.S.A., som ble utgitt tidligere samme år. Året etter ble hans andre album, Falskboy, utgitt. På dette albumet medvirker også Tom Mathisen og Marius Müller. Samme år ga Mathisen og Falsk ut sin første plate sammen, under navnet Viggo & Reidar. Juleplaten Viggo & Reidar synger julen inn – en jul i containeren ble også utgitt i 1985, men ble ingen salgsuksess. I 1986 ga de ut en ny plate under eget navn, albumet Fusk, som ble en liten suksess. Etter den suksessen ble albumet Hubaluba utgitt i 1987. Albumet inneholder en rekke parodier av flere norske artister, bl.a Terje Tysland og a-ha. Året etter ble det både ny plate og spillefilm. Begge utgivelsene hadde samme tittel, nemlig Showbiz . Albumet inneholdt blant annet låten «Vi er gærne vi», filmen var en moderne vri på Askeladden-eventyret Gullslottet som hang i luften

Etter dette gikk de over til pseudonymene Viggo & Reidar igjen. Albumet Tidligere utgitt på alvor ble utgitt i 1989 og inneholdt hiten «Hutsi Tutsi». Etter dette begynte ting å skje med duoen. I 1990 lagde de albumet Fylla har skylda, og tittellåta ble duoens store gjennombrudd. Egentlig var låta bare ca. 30 sekunder, lang men så ville plateselskapet ha den lenger. Året etter ble albumet Alle fine damer har en stygg venninne laget, og det ble en ny suksess. Etter en pause fra studioet ble albumet To grunner til ikke å ha sex i kveld lansert i 1993. Albumet gjorde også stor suksess og duoen var omtrent like populær som Prima Vera var nesten 10 år tidligere. Oppfølgeren Funky Fisk ble utgitt i 1994, og inneholdt blant annet superhiten «Livet er lett å gjøre vanskelig». Året etter fikk duoen eget TV-program på TVNorge, hvor figurer som blant annet Ante Valente var å finne. Det samme gjaldt diskofigurene Børre & Gibb, som senere samme år ga ut en plate under albumtittelen Børre & Gibb.

Etter stor suksess tok de seg igjen en pause, og Herodes Falsk ga ut albumet Sånn er jeg bare og det er du også. I 1997 var duoen tilbake med albumet Chili kick, og så tok de igjen en pause til i 2000, da ble de gjenforent med Jahn Teigen etter Marius Müller sin bortgang noen måneder tidligere. Hans høyeste ønske var å gjenforene Prima Vera, men gutta sa stadig nei, men etter Müllers bortgang ble det ja. Prima Vera ga ut live- og samlealbumet The Prima Vera Show i 1999, som inneholdt både et konsertopptak fra ABC-Teatret 12. mars 1983 og de beste låtene fra på 1970- og 1980-tallet, og dro på turné. VHS og DVD av en av konsertene de hadde det året ble utgitt året etter. I 2003 var duoen igjen på farten, og sammen med komikeren Alex Rosén ga de ut albumet Credo Zeppo. Albumet ble ikke noen særlig suksess, men hadde en publikumsfavoritt med tittelen «Jeg vil råtne når jeg dør». Albumet var produsert av Tom Pettersen. I 2007 fortalte duoen at de ga seg, og i den forbindelse ble en samleplate utgitt samme år med tittelen De beste (Falsk/Mathisen). I 2021 ga de ut tre nye singler; «Positive Living in Negative Times», «Fire Up! (The BBQ Song)» og «Mad Money».

 Medlemmer 
 Tom Mathisen – gitarer, vokal, bass 
 Herodes Falsk – dans, kor, vokal, låtskriver, gitar

 Diskografi 
 Viggo & Reidar synger julen inn – en jul i containeren (1985, som Viggo & Reidar)
 Fusk (1986)
 Hubaluba (1987)
 Showbiz (1988)
 Tidligere utgitt på alvor (1989, som Viggo & Reidar)
 Fylla har skylda (1990)
 Alle fine damer har en stygg venninne (1991)
 To grunner til ikke å ha sex i kveld (1993)
 Funky Fisk (1994)
 Børre & Gibb (1995)
 Chilikick! (1997)
 Credo Zeppo (2003, med Alex Rosén)
 De beste (Falsk/Mathisen) (2007)

 Filmografi 
 Fusk (1986) 
 Showbiz eller hvordan bli kjendis på en-to tre! (1988)
 Sammen er vi som et hardkokt egg (1996)
 Nådeløs kveldskos (1996)
 The best of Falsk Mathisen (2000)

TV-Serier
 Sen lunsj (TV Norge, 1992)
 Nådeløs kveldskos (TV Norge, 1995)
 Høy puls (TV Norge, 1997)
 Piker, vin og sang (TV3, 1998)

 Eksterne lenker 


Kategori:Norske musikkgrupper
Kategori:Prima Vera